ຄະນະຕຸລາການ ຕັດສິນ ໃຫ້ຜູ້ຕ້ອງຫາ ວາງລະເບີດ ທີ່ ບອສຕັນ ມີຄວາມຜິດ ໃນທຸກຂໍ້ຫາ
ໃນຂັ້ນຕໍ່ໄປ ຄະນະຕຸລາການ ຈະຕັດສິນລົງໂທດ ວ່າຈະປະຫານຊີວິດ ຫຼືຈຳຄຸກຕະຫຼອດຊີວິດທ້າວ Dzhokhar Tsarnaev.
ໃນວັນພຸດມື້ວານນີ້ ຄະນະຕຸລາການສະຫະລັດໄດ້ຕັດສິນວ່າ ທ້າວ Dzhokhar Tsarnaev ທີ່ອົບພະຍົບມາຈາກ Check nya ນັ້ນມີຄວາມຜິດ ໃນຂໍ້ຫາຮ່ວມກັບອ້າຍລາວວາງລະເບີດ ໃສ່ການແຂ່ງຂັນແລ່ນທົນທີ່ນະຄອນບອສຕັນໃນປີ 2013 ທີ່ ໄດ້ສັງຫານ 3 ຄົນແລະບາດເຈັບຕື່ມອີກ 264 ຄົນນັ້ນ ຄະນະຕຸລາການໄດ້ພິຈາລະນາຄະດີດັ່ງກ່າວ ເປັນເວລາດົນກວ່າ 11 ຊົ່ວໂມງໃນຊ່ວງສອງມື້ຜ່ານມານີ້ ກ່ອນຈະອອກຄຳຕັດສິນວ່າ ທ້າວ Tsarnaev ໄວ 21ປີ ມີຄວາມຜິດໃນຂໍ້ກ່າວຫາທັງໝົດ 30 ກະໂທງ ທີ່ລາວໄດ້ປະເຊີນຮວມທັງ 17 ກະໂທງທີ່ສາມາດຖືກລົງ ໂທດປະຫານ ຊີວິດໄດ້ ພວກຍາດຕິພີ່ນ້ອງຈຳນວນຫຼວງຫຼາຍຂອງ ພວກທີ່ໄດ້ຮັບເຄາະຮ້າຍເສຍຊີວິດໄປນັ້ນ ໄດ້ເຂົ້າໄປເບິ່ງການຕັດສິນດັ່ງກ່າວ ຢູ່ໃນ ສານລັດຖະບານກາງແຫ່ງໜຶ່ງໃນນະຄອນບອສຕັນໃນຂະນະທີ່ຄະນະ ຕຸລາການໄດ້ປະກາດ ຄຳຕັດສິນດັ່ງກ່າວໃຫ້ຮູ້ໃນແຕ່ລະກະໂທງນັ້ນ ນາງ Karen Brassard ທີ່ຂໍ້ຕີນແລະໜ້າແຂ່ງໄດ້ຮັບບາດເຈັບຈາກສະເກັດລະເບີດນັ້ນ ກ່າວວ່າ ບັດນີ້ ຄະດີຕໍ່ທ້າວ Tsarnaev ຈະດຳເນີຕໍ່ໄປໃນຂັ້ນທີສອງ ຊຶ່ງຄະນະຕຸລາການຈະຮັບ ຟັງຄຳໃຫ້ການຕື່ມອີກ ບາງທີອາດຈະເລີ້ມໃນສັບປະດາໜ້ານີ້ກໍເປັນໄດ້ ກ່ອນຈະທຳການຕັດສິນໃຈກ່ຽວກັບວ່າ ຈະຕັດສິນລົງໂທດຜູ້ກ່ຽວ ຈຳຄຸກຕະຫຼອດຊີວິດ ຫຼືປະຫານຊີວິດນັ້ນ